Diari Oficial de la Generalitat Valenciana


Sumari del DOGV 3816, del 17-08-2000 (2000/6150)

ORDRE d'11 de juliol de 2000, de la Conselleria de Cultura i Educació, per la qual es resolen els expedients d'incorporació, renovació, pròrroga i modificació dels concerts educatius amb els centres privats.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3816

Data del DOGV
:   17-08-2000

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2000/6150


Data del document
:   11-07-2000

Organisme emissor
:   Conselleria de Cultura i Educació

Tipus de document
:   Ordre

Correcció d'errades

 Descriptors 

:   * ensenyament privat
    * centre d'ensenyament

ORDRE d'11 de juliol de 2000, de la Conselleria de Cultura i Educació, per la qual es resolen els expedients d'incorporació, renovació, pròrroga i modificació dels concerts educatius amb els centres privats. [2000/S6150]
  
La progressiva implantació dels nivells i etapes de la nova ordenació educativa obliga al conjunt de les administracions educatives a ajustar anualment el contingut dels concerts educatius firmats amb els centres privats, adequant les unitats a les necessitats generades pels cursos dels nous ensenyaments que van incorporant-se, al temps que es reduïxen les corresponents als nivells que s'extingixen.
  
En concret, i per al curs acadèmic 2000/2001, és necessari incrementar les unitats corresponents per a escolaritzar l'alumnat en els segons cursos dels cicles formatius concertats l'any anterior, alhora que és procedent reduir les unitats de 1r de FP II i 3r de BUP, que deixaran d'existir al començament del mencionat curs.
  
Finalment, i com és habitual durant el període quadriennal següent a la renovació general de concerts, es fa necessari adequar les unitats concertades dels centres a les variacions del seu alumnat, bé siga actuant d'ofici, o bé a instància del titular, tot això segons el que s'establix l'Ordre de 23 de desembre de 1996, de la Conselleria de Cultura, Educació i Ciència (DOGV de 13 de gener de 1997).
  
Per tot això, examinats els expedients incoats d'ofici o a instància dels titulars dels centres docents privats sobre modificació, incorporació, renovació o pròrroga de concerts educatius, segons el que s'assenyala en el Reial Decret 2.377/1985, de 18 de desembre, pel qual s'aprova el Reglament de Normes Bàsiques sobre Concerts Educatius (BOE de 27 de desembre de 1985) i l'ordre mencionada de 23 de desembre de 1996.
  
Examinades, així mateix, les sol·licituds d'autorització i concert provisionals per a impartir un cicle d'Educació Secundària Obligatòria, en els termes establits en la disposició transitòria sèptima del Reial Decret 1.004/1991, de 14 de juny (BOE de 26 de juny).
  
Ateses les consignacions pressupostàries existents en les línies de subvenció, previstes en els vigents pressupostos de la Generalitat Valenciana, per al finançament amb fons públics dels ensenyaments que s'han d'impartir als centres docents privats acollits al règim de concerts educatius.
  
Vist que les direccions territorials de Cultura i Educació han tramitat els presents expedients; que la Inspecció Educativa i els directors territorials de Cultura i Educació han emés els informes preceptius i també les Comissions Territorials de Concerts, en l'àmbit de les seues competències, i que la Direcció General de Centres Docents, després de l'audiència prèvia a l'interessat, ha elevat la proposta corresponent.
  
Atesos la Llei Orgànica 1/1990, de 3 d'octubre (BOE de 4 d'octubre), d'Ordenació General del Sistema Educatiu; la Llei Orgànica 9/1995, de 20 de novembre, de la Participació, l'Avaluació i el Govern dels Centres Docents (BOE de 21 de novembre), el Reial Decret 986/1991, de 14 de juny (BOE de 25 de juny), pel qual s'aprova el calendari d'aplicació de la nova ordenació del sistema educatiu, modificat i completat pel Reial Decret 173/1998, de 16 de febrer (BOE de 17 de febrer), així com l'Ordre de 8 de juliol de 1998 de la Conselleria de Cultura, Educació i Ciència, per la qual s'establix el procés d'implantació dels ensenyaments de règim general regulats per la Llei Orgànica 1/1990 d'Ordenació General del Sistema Educatiu i la progressiva extinció dels ensenyaments mitjans regulats per la Llei General d'Educació de 1970 a la Comunitat Valenciana (DOGV de 27 de juliol).
  
Vists la Llei Orgànica Reguladora del Dret a l'Educació; el Reial Decret 2.377/1985, de 18 de desembre, pel qual s'aprova el Reglament de Normes Bàsiques sobre Concerts Educatius (BOE de 27 de desembre), modificat pel Reial Decret 139/1989, de 10 de febrer (BOE d'11 de febrer) en allò que no contradiu la mencionada Llei Orgànica 9/1995, i l'Ordre de la Conselleria de Cultura, Educació i Ciència, de 23 de desembre de 1996 (DOGV de 13 de gener de 1997), per la qual establix el procediment que cal seguir per a sol·licitar l'accés al règim de concerts previstos en la Llei Orgànica 8/1985, de 3 de juliol, a la Comunitat Valenciana, o la renovació, pròrroga o modificació d'estos, modificada per l'Ordre de 22 de desembre de 1999, de la Conselleria de Cultura, Educació i Ciència (DOGV de 17 de gener de 2000).
  
Fent ús de les atribucions que em conferix l'article 35 de la Llei de Govern Valencià,
  
ORDENE
  
Primer
  
Aprovar o desestimar, segons el que s'establix per a cadascun dels casos en la columna «Resolució» de l'annex I de la present ordre, les sol·licituds formulades pels titulars dels centres i les modificacions tramitades d'ofici sobre les següents matèries:
  
a) Accés al règim de concerts educatius.
  
b) Renovació dels concerts educatius provisionals subscrits al seu dia entre els centres i la Conselleria de Cultura, Educació i Ciència.
  
c) Autorització i concert provisionals per a primer i segon cicle d'Educació Secundària Obligatòria durant el curs 2000/2001.
  
d) Modificacions per alteració del nombre d'unitats.
  
Tot això, referit als nivells o etapes, nombre d'unitats expressades i pels motius, en el supòsit de desestimació, que hi indiquem.
  
Segon
  
Desestimar la pròrroga del concert educatiu del nivell d'Educació Primària vigent fins al 31 d'agost del present any, al centre docent privat que té classificació provisional indicat en l'annex II, per no existir necessitats d'escolarització en la zona que la justifique.
  
Tercer
  
Conformement al que preveu l'apartat nou i la disposició addicional primera de l'Ordre de 23 de desembre de 1996, de la Conselleria de Cultura, Educació i Ciència (DOGV de 10 de gener de 1997), els concerts que es formalitzen per aprovació de la present disposició tindran les següents característiques i durada:
  
- Educació Primària, Especial i Educació Secundària Obligatòria: concert de règim general per al curs acadèmic 2000/2001.
  
- Educació Preescolar/Infantil 2n cicle, BUP/Batxillerat i cicles formatius: concert de règim singular per al curs acadèmic 2000/2001.
  
- En el cas dels cicles formatius de grau mitjà o superior, les unitats de primer curs per als quals ha de considerar-se que s'aprova el concert seran, per a cada centre, els que s'expressen a l'annex I, sempre que, després de la comprovació prèvia de la inspecció educativa, hagen sigut demanats per quinze o més alumnes incloent el període extraordinari de presentació de sol·licituds.
  
Els cicles o unitats que no hagen obtingut el nombre mínim de sol·licituds, no es consideraran concertats ni constaran en el document corresponent que s'haja de firmar. Dita circumstància serà notificada a la Direcció General de Centres Docents per part de les direccions territorials, abans de l'inici del pròxim curs, a fi que aquella puga redactar la proposta d'ordre on es faça pública la resolució efectiva final.
  
Quart
  
Els titulars dels centres privats beneficiaris d'una resolució totalment o parcialment estimatòria d'un expedient d'incorporació al règim de concerts educatius o la seua pròrroga, renovació o modificació, hauran d'acreditar, amb caràcter previ a la firma del corresponent document administratiu amb la Conselleria de Cultura i Educació, que continuen mantenint la titularitat del centre i que es troben al corrent de les seues obligacions tributàries i davant la Seguretat Social.
  
1. La documentació a aportar, que acredite l'existència de la persona física o jurídica i la circumstància que esta és la titular del centre docent haurà de ser la següent:
  
1.1 Fotocòpia compulsada de la Targeta de Persones Jurídiques i Entitats en General, en què conste el codi d'identificació fiscal (CIF) de l'entitat. En el cas que el titular siga una persona física, hi caldrà aportar fotocòpia compulsada del DNI.
  
1.2 Certificació actualitzada, (amb un màxim d'antelació d'un mes respecte al moment de la presentació), de la Tresoreria General de la Seguretat Social, acreditativa de la inscripció de l'empresa en la Seguretat Social, amb indicació del nombre de treballadors donats d'alta i en la qual hauran de coincidir les dades de l'empresa amb les del titular del centre docent.
  
2. La documentació per a efectuar l'acreditació relativa al fet que el titular del centre es troba al corrent de les seues obligacions tributàries i davant la Seguretat Social haurà de ser la que en cada moment establisca la Conselleria d'Economia i Ocupació fent ús de les seus competències. Així, i segons el que s'establix en l'Ordre de 30 de maig de 1996 de la Conselleria d'Economia i Hisenda, la documentació que cal presentar amb eixa finalitat és la següent:
  
2.1 Certificació actualitzada de l'administració de la Seguretat Social corresponent, acreditativa del fet que l'entitat titular es troba al corrent de les seues obligacions de Seguretat Social.
  
2.2 Certificació actualitzada de l'Agència Estatal d'Administració Tributària, acreditativa del fet que l'entitat titular es troba al corrent de les seues obligacions tributàries amb la hisenda estatal.
  
2.3 Certificació actualitzada de la Conselleria d'Economia i Hisenda de la Generalitat Valenciana, acreditativa del fet que l'entitat titular es troba al corrent de les seues obligacions tributàries amb la hisenda autonòmica valenciana.
  
2.4 Últim rebut de l'Impost sobre Activitats Econòmiques referent a l'epígraf corresponent a l'activitat d'ensenyament o, si no se'n disposa, el document d'alta en el citat impost i epígraf. En cas d'haver-ne sigut declarat exempt, caldrà aportar la resolució emesa per l'òrgan corresponent on es reconega la mencionada exempció.
  
Transcorregut un mes des de la notificació de l'ordre, per la qual s'estima totalment o parcialment la incorporació d'un centre al règim de concerts o la pròrroga o modificació del concert, sense haver presentat sense causa justificada l'anterior documentació, la titularitat del centre perdrà el dret a la subscripció del corresponent document administratiu de concert, sense perjudici que puga tornar a iniciar un nou expedient en el temps i forma establits en la present ordre, per a qualsevol altre curs acadèmic posterior.
  
Quint
  
Les incorporacions, renovacions, pròrrogues i modificacions que s'acorden per la present ordre, hauran de formalitzar-se en els corresponents documents administratius, segons els models aprovats per l'Ordre de la Conselleria de Cultura, Educació i Ciència de 14 d'abril de 1997 (DOGV de 10 de juny) o en documents annexos, si s'escau, en els 15 dies següents a la publicació de dita ordre, o en els quinze dies següents al mes de termini a què fa referència l'apartat quart d'esta ordre, si este termini fora posterior, a les dependències de la direcció territorial corresponent. A tal efecte, els directors territorials de Cultura i Educació hauran de notificar a les persones interessades el dia i l'hora en què hagen de subscriure el document administratiu, que haurà de ser firmat pel director territorial de Cultura i Educació corresponent i el titular del centre docent privat o persona que n'exercisca la representació legal.
  
Si el titular del centre docent, sense causa justificada, no subscriu el document administratiu el dia notificat, perdrà el dret, si es tracta d'una incorporació, renovació, concert anual o ampliació d'unitats. En el cas de reducció d'unitats, esta es realitzarà d'ofici, sense perjudici de la possible aplicació al centre d'allò que disposen els articles 61 i 62 de la Llei Orgànica Reguladora del Dret a l'Educació, modificats per la Llei Orgànica 9/1995, de 20 de novembre de la Participació, la Avaluació i el Govern dels centres docents.
  
Disposició addicional
  
Les resolucions dels expedients d'incorporació, renovació, modificació i pròrroga dels concerts educatius continguts a la present ordre, caldran que s'inscriguen en el Registre de Centres Docents de la Comunitat Valenciana.
  
Conformement a allò establit en els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà interposar, potestativament, un recurs de reposició o bé plantejar directament recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició s'haurà d'interposar davant el conseller de Cultura i Educació en el termini d'un mes a comptar des de l'endemà de la notificació o publicació, segons corresponga.
  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la notificació o publicació, segons corresponga.
  
València, 11 de juliol de 2000
  
El conseller de Cultura i Educació
  
MANUEL TARANCÓN FANDOS
  
Resolucions relatives a l'annex I
  
Nota: les lletres entre parèntesis indiquen la resolució de l'expedient, referides al nivell o etapa de la columna esquerra immediata.
  
(A) S'estima l'accés al concert educatiu en dit nivell/etapa, atenent les unitats que s'assenyalen i amb les característiques i la durada que per a cadascun establix l'apartat tercer de la present ordre.
  
(B) Es desestima l'accés al concert educatiu en el present nivell/etapa.
  
(C) S'estima la renovació del concert educatiu en dit nivell/etapa, atenent les unitats que s'asenyalen i amb les característiques i la durada que per a cadascun establix l'apartat tercer de la present ordre.
  
(D) Es desestima la renovació del concert educatiu en el present nivell/etapa.
  
(F) S'estima la sol·licitud d'autorització i concert provisional per a impartir ensenyaments del present cicle d'ESO durant el curs 2000/2001.
  
(G) Es desestima la sol·licitud d'autorització i concert provisional per a impartir ensenyaments de dit cicle d'ESO durant el curs 2000/2001.
  
(H) S'acorda la modificació de les unitats concertades del present nivell.
  
(I) S'estima la modificació del concert educatiu en dita etapa, condicionada a l'autorització de les unitats abans de l'inici del curs 2000/2001.
  
(J) S'estima l'accés/renovació al concert educatiu condicionat a l'autorització del nivell o unitats corresponents abans de l'inici del curs 2000/2001.
  
(K) Es desestima la modificació sol·licitada.
  
Motivacions relatives a l'annex I
  
Nota: els números entre parèntesis indiquen la causa, si es produïx, de la reducció d'unitats d'ofici o la denegació total o parcial de la sol·licitud, segons el que s'establix en l'article 24.1 del Reglament de Normes Bàsiques sobre Concerts Educatius, i que s'expressen a continuació:
  
(1) Insuficiència de crèdit pressupostari disponible (article 24.2 del Reglament de Normes Bàsiques sobre Concerts Educatius).
  
(2) Les necessitats d'escolarització de la zona són ateses pels centres docents finançats amb de fons públics, per la qual cosa la incorporació/ampliació/pròrroga sol·licitada no cobrix necessitats d'escolarització (article 48.3 de la LODE).
  
(3) Unitats no autoritzades (article 5 del Reglament de Normes Bàsiques sobre Concerts Educatius).
  
(4) La continuïtat o l'accés al règim de concerts educatius dels centres que impartixen ensenyaments no obligatoris es basen en les disposicions addicionals tercera de la LODE, sexta del Reglament de Normes Bàsiques sobre Concerts Educatius i Transitòria 3a de la LOGSE, en virtut de les quals només procedix concertar els centres i unitats que percebien subvenció a l'entrada en vigor d'aquelles lleis orgàniques.
  
(5) La matrícula del centre i la relació alumnes/professor en dit nivell només justifiquen el concert per a les unitats que s'indiquen (article 16 del Reglament de Normes Bàsiques sobre Concerts Educatius).
  
(6) La demanda de llocs escolars prevista per a la mencionada etapa, a la zona, només justifica el concert per a les unitats que s'indiquen.
  
(7) El nombre i les característiques de l'alumnat que tenen necessitats educatives especials corresponen a la/les unitat/s i qualificació que figuren en l'annex.
  
(8) Increment vegetatiu d'unitats per escolaritzar els alumnes que promocionen en/al 2n cicle d'ESO, al 2n curs de Batxillerat o als segons cursos de cicles formatius.
  
(9) Excedir el nombre màxim d'unitats concertades entre FP, cicles formatius i ESO 2n cicle provisional, en relació als que el centre tenia concertats en el moment d'entrada en vigència de la LOGSE (disposició transitòria tercera d'eixa Llei).
  
(10) El centre no podrà tindre concertades més de tres unitats de Batxillerat, procedents de les 3 unitats de FPII que tenia concertades en el moment d'entrada en vigor de la LOGSE (disposició transitòria tercera, punts 5 i 8 de la LOGSE, modificada per la disposició final primera de la LOPEG). En conseqüència, només es concerta una línia (un primer en l'actual curs i un segon, el següent) d'aquell nivell, ja que la segona línia no pot ser concertada en la seua totalitat.
  
(11) El titular del centre no ha acreditat que es trobe al corrent de les seues obligacions tributàries i de Seguretat Social (art. 47.7 del Text Refós de la Llei d'Hisenda Pública Valenciana).
  
Resolució relativa a l'annex II
  
(A) S'estima la pròrroga del concert educatiu en este nivell o etapa condicionada a l'autorització de la nova unitat abans de l'inici del curs 2000/2001.
  
(B) Es desestima la sol·licitud de pròrroga del concert educatiu en el citat nivell/etapa.
  
Motivació relativa a l'annex II